РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 02- 808/25

28. април 2025. године

Б е о г р а д

На основу члана 13. став 1. и у складу са чланом 126. ст. 2. и 3. Закона о електронским медијима („Службени гласник РС“, број 92/23) и чланом 60. Пословника Народне скупштине, Одбор за културу и информисање, на седници одржаној 28. априла 2025. године, донео је

**О Д Л У К У**

**о покретању поступка за предлагање кандидата за избор чланова Савета Регулаторног тела за електронске медије**

1. Покреће се поступак за предлагање кандидата за избор девет чланова Савета Регулаторног тела за електронске медије (у даљем тексту: Савет Регулатора).

2. Одбор за културу и информисање (у даљем тексту: Одбор) објавиће Јавни позив за предлагање кандидата за чланове Савета Регулатора (у даљем тексту: Јавни позив) чији је текст у прилогу и саставни је део ове одлуке.

3. Одбор у складу са чланом 12. Закона о електронским медијима (у даљем тексту: Закон) констатује да овлашћење и дужност да предлажу по два члана Савета Регулатора имају следећи овлашћени предлагачи:

- Заштитник грађана, Повереник за заштиту равноправности, Повереник за информације од јавног значаја и заштиту података о личности;

- универзитети акредитовани у Републици Србији;

- удружења издавача електронских медија у Републици Србији чији чланови имају најмање 30 дозвола за пружање аудио и аудио-визуелних медијских услуга, а регистрована су најмање три године пре расписивања јавног позива;

- удружења новинара у Републици Србији, од којих свако удружење има најмање 300 чланова са плаћеном чланарином, а регистрована су најмање три године пре расписивања јавног позива;

- удружења филмских, сценских и драмских уметника и удружења композитора у Републици Србији, ако су регистрована најмање три године пре расписивања јавног позива;

- удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

- удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

- национални савети националних мањина;

- цркве и верске заједнице.

4. За члана Савета Регулатора може бити изабрано лице које испуњава услове за избор прописане чланом 10. Закона и за које не постоје сметње за избор прописане чланом 15. Закона.

5. Јавни позив објавиће се у „Службеном гласнику Републике Србије“, дневном листу „Политика“ и на интернет презентацији Народне скупштине.

6. О покретању поступка за избор девет чланова Савета Регулатора, заменик председника Одбора обавестиће председника Народне скупштине и генералног секретара Народне скупштине.

7. Ова одлука ступа на снагу даном доношења.

ЗАМЕНИК ПРЕДСЕДНИКА ОДБОРА

Сања Јефић Бранковић

*Прилог*: *Јавни позив за предлагање кандидата за чланове Савета Регулаторног тела за електронске медије*

О б р а з л о ж е њ е

Правни основ за доношење ове oдлуке садржан је у одредбама чл. 11. 13. 14. и 126. Закона о електронским медијима („Службени гласник РС“, број 92/23) (у даљем тексту: Закон).

Чланом 12. Закона прописано је да овлашћење и дужност да предлажу по два члана Савета Регулатора имају:

- Заштитник грађана, повереник за равноправност, повереник за заштиту информација од јавног значаја и заштиту података о личности;

- универзитети акредитовани у Републици Србији;

- удружења издавача електронских медија у Републици Србији чији чланови имају најмање 30 дозвола за пружање аудио и аудио-визуелних медијских услуга, а регистрована су најмање три године пре расписивања јавног позива;

- удружења новинара у Републици Србији, од којих свако удружење има најмање 300 чланова са плаћеном чланарином, а регистрована су најмање три године пре расписивања јавног позива;

- удружења филмских, сценских и драмских уметника и удружења композитора у Републици Србији, ако су регистрована најмање три године пре расписивања јавног позива;

- удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

- удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

- национални савети националних мањина;

- цркве и верске заједнице.

Чланом 13. Закона прописано је да Одбор Народне скупштине надлежан за информисање објављује јавни позив за предлагање кандидата за члана Савета Регулатора најраније шест месеци а најкасније три месеца пре престанка мандата члана Савета Регулатора. Такође, прописано је и да поступак предлагања чланова за избор Савета Регулатора, спроводи Одбор Народне скупштине надлежан за информисање.

Чланом 126. став 1. Закона прописано је да чланови Савета Регулатора изабрани у складу са Законом о електронским медијима („Службени гласник РС“, бр. 83/14, 6/16 - др. закон и 129/21) настављају да обављају ту функцију до истека једне године од дана ступања на снагу Закона.

Чланом 126. став 2. Закона прописано је да ће до дана престанка мандата члановима Савета Регулатора у складу са чланом 126. став 1. Закона бити изабрани нови чланови Савета Регулатора.

Чланом 126. став 3. Закона, прописана је обавеза Народне скупштине да избор првог сазива Савета у складу са одредбама тог закона спроведе у целини, односно избором свих девет чланова Савета, имајући посебно у виду обавезу да се приликом тог избора жребањем одреди трајање мандата чланова првог сазива Савета.

Закон је објављен у „Службеном гласнику Републике Србије“ број 92 од 27. октобра 2023. године и ступио на снагу 4. новембра 2023. године.

На основу свега наведеног, потребно је да Одбор донесе Одлуку о покретању поступка за предлагање кандидата за избор чланова Савета Регулаторног тела за електронске медије.